33. ΑΠΟΦΑΣΙΣ ΥΠΟΥΡΓΟΥ ΕΣΩΤΕΡΙΚΩΝ Αριθ.14/1/1α της 20 Νοεμ./8 Δεκ. 1959  Περί συστάσεως Υπηρεσίας Ερεύνης Παραπόνων παρά τη Γενική Διευθύνσει Χωροφυλακής. Έχοντες υπ’ όψιν τας διατάξεις: 1)Του άρθρ.1 του Ν.Δ.3983/1959 «περί μέτρων τινών προς βελτίωσιν της λειτουργίας των Δημοσίων Υπηρεσιών», 2)του Νόμ.1671/1951 «περί Υπουργικού Συμβουλίου και Υπουργείων» ως ετροποποιήθη δια του Νόμ.3076/1954, 3)την υπ’ αριθ.92138 από 16.12.1954 απόφασιν του Υπουργού Εσωτερικών «περί αναθέσεως ασκήσεως αρμοδιοτήτων του Υπουργού Εσωτερικών εις τον Υφυπουργόν Εσωτερικών», δημοσιευθείσαν εις το υπ’ αριθ.250 ΦΕΚ(Τεύχος Β΄) της 16 Δεκ. 1954 και 4)την ανάγκην αμέσου πραγματοποιήσεως των σκοπών του ως άνω Νόμου, αποφασίζομεν: 1.Συνιστώμεν παρά τη Γενική Διευθύνσει Χωροφυλακής του Υπουργείου Εσωτερικών, Υπηρεσίαν Ερεύνης Παραπόνων των πολιτών υπαγομένην απ’ ευθείας ημίν και λειτουργούσαν υπό την άμεσον ημών εποπτείαν. 2.Έργον της Υπηρεσίας ταύτης είναι η εξέτασις και η θεραπεία των υπό των πολιτών ή Οργανώσεων κλπ., προφορικώς ή εγγράφως υποβαλλομένων εκάστοτε παραπόνων, κατά τα κατωτέρω οριζόμενα. 3.Προς τον σκοπόν τούτον η Υπηρεσία Ερεύνης αιτείται σχετικάς πληροφορίας, εγγράφως, παρά των αρμοδίων Υπηρεσιών Χωροφυλακής, αίτινες υποχρεούνται όπως παρέχωσι ταύτας αμελλητί και κατά προτεραιότητα έναντι των λοιπών απασχολήσεων αυτών, μετά της γνώμης των. 4.Εάν το παράπονο άπτεται της αρμοδιότητος πλειόνων Υπουργείων ή αυτοτελών Υπηρεσιών, η Υπηρεσία Ερεύνης Παραπόνων θα ενεργή κατά τα ανωτέρω και καθ’ ο μέρος το παράπονον αφορά εις τας αρμοδιότητας της Χωροφυλακής. Εν τη περιπτώσει ταύτη αρμοδία Υπηρεσία δια την θεραπείαν του παραπόνου είναι η κατά νόμον οριζομένη δια την ρύθμισιν του ανακύπτοντος θέματος. 5.Αι Υπηρεσίαι Χωροφυλακής, επί των διαβιβαζομένων αυταίς υπό της Υπηρεσίας Ερεύνης θεμάτων, θα ενεργώσι συμφώνως προς τας διατάξεις των οικείων Κανονισμών του Σώματος και θα αναφέρωσι ταύτη το ταχύτερον. 6.Η Υπηρεσία Ερεύνης Παραπόνων θα αλληλογραφή απ’ ευθείας μετά των ομωνύμων Υπηρεσιών των άλλων Υπουργείων, ως και μετά της Κεντρικής τοιαύτης. 7.Προϊστάμενος της Υπηρεσίας Ερεύνης Παραπόνων ορίζεται ο Αντισυνταγματάρχης Κούτρας Παναγιώτης, βοηθούμενος υπό του Ταγματάρχου Πασσά Γεωργίου. Ούτοι, προσθέτως προς τα δια της παρούσης οριζόμενα καθήκοντα, ασκούσι και τα λοιπά μέχρι σήμερον τοιαύτα αρμοδιότητός των. 8.Αι σχετικαί περί παραπόνων αλληλογραφίαι θα διεξάγωνται μέσω των ατομικών φακέλλων των καθ’ ων τα παράπονα.  9.Ο Προϊστάμενος της Υπηρεσίας Ερεύνης Παραπόνων, υποχρεούται δια την ενημέρωσιν ημών επί του έργου αυτής, υποβάλλων μηνιαίως εκθέσεις ή και εκάστοτε προφορικώς. Η παρούσα δημοσιευθήτω δια της Εφημερίδος της Κυβερνήσεως.   